Se Rajbek Bisultanov blive hyldet i sin ungdomsklub, Herning Brydeklub, for sit europamesterskab i 82 kilo-klassen.

Flygtede fra Tjetjenien

Det er historien om en dreng, der sammen med sin familie flygtede til Danmark fra borgerkrigen i Tjetjenien i 2008. Den 12-årige Rajbek havde set så store rædsler, at han her 11 år senere stadig ikke har lyst til at dykke ned dét sted i hukommelsen, hvor de ligger gemt.

© Scanpix RAJBEK BISULTANOV Født: 29. maj 1995 Bopæl: Nykøbing Flygtede med sin familie til Danmark i 2008 på grund af borgerkrig i Tjetjenien. Resultater: EM-guld, 2019

U23 VM-guld, 2018

U23 EM-guld, 2018

I Danmark stødte han på en markant anderledes kultur, end han var vant til. Pludselig skulle han indordne sig en dansk mentalitet, og det gav ham store udfordringer i de første år. Han blev smidt ud af produktionsskolen, fordi han ikke kunne opføre sig ordentligt, og han havde ofte både sine egne og andres forældre på nakken, fordi han stjal ting fra deres børn, kastede sten efter dem eller slog dem.

Egentlig gjorde han bare det samme, som han havde gjort hjemme i Tjetjenien uden at komme i problemer.

- I Tjetjenien slog børnene tilbage, og så slåssede vi. Vi hyggede os med det. Der var ingen forældre, der efterfølgende kom hjem til os, fordi børnene havde sladret. Det lå i kulturen, at man ikke fortalte om det, for så fik man problemer med sine egne forældre, og det var ikke godt. Det var svært at forstå den danske kultur, efter vi var flyttet, husker Rajbek Bisultanov.

Forældre stillede krav

Han var med egne ord ”meget aggressiv”, og lærerne kunne ikke styre ham i skolen. Det blev ikke bedre af, at han ikke forstod sproget i sit nye land. Men langsomt vænnede han sig at bo i Danmark. Hvor andre kunne have kastet håndklædet i ringen i forhold til danskundervisning og uddannelse, lærte han af sine fejl.

- Mine forældre prøvede at holde mig hjemme og sørge for, at jeg læste mine lektier. Hvis jeg læste i bøgerne, måtte jeg komme ud, og det var ikke nok, at jeg havde læst. Jeg skulle også genfortælle for min far, hvad jeg havde læst, selvom han ikke kunne forstå, hvad der stod i bøgerne. Han skældte mig meget ud, men han forsøgte også at stille krav, så jeg havde mulighed for at forbedre mig i stedet for at lave ballade, husker Rajbek Bisultanov.